Mäletan, et lapsena tundus beseede ise tegemine raketiteadusena (on sellina asi üldse olemas?). Tartu toonasest Kaunase restoranist toodi ikka aegajalt beseesid koju. Mul on selgelt meeles, et ma ei söandanud ise beseede tegemist käsile  võtta, kuigi sellele mõtlesin. Ometi maitsesid nad tol ajal nii head. Nüüd on aeg edasi läinud, mina ise olen suurem ja julgem ning igasugu materjalid-õpetused-retseptid-kogemused internetist kergelt leitavad. Alguse sai kõik sellest, et ma tegin Pavlova kooki, mis vaatamata mu eelarvamusele, osutus igati õnnestunud ja lihtsaks ettevõtmiseks. Ja kuna mul ikka jääb vahel munavalgeid üle, läksid mõtted taas üle aastate beseedele. Võtsin aluseks nami-namist leitud retsepti ja ... kuidas ma küll varem beseede tegemist ette võtnud polnud? See on imelihtne. Ainuke, mida ma ei oska, on see kuidas saada korrapärased ilusad siledad beseed. See-eest on iga minu besee täiesti kordumatu ja auguline.